বাসভাড়া বৃদ্ধির দাবিতে গত এক বছর ধরে সরব বাসমালিকরা। রাজ্য সরকারও বারবার তা খতিয়ে দেখার আশ্বাস দিয়েছিল। কিন্তু কোনও ফল না মেলায় আগামী ২০, ২১ এবং ২২ অগস্ট রাজ্য জুড়ে বাস-মিনিবাস ধর্মঘটের ডাক দিয়েছে বাসমালিকদের ছ'টি সংগঠন। এর ফলে ওই তিনদিন মুখ থুবড়ে পড়বে পরিবহণ ব্যবস্থা। যদিও পরিবহণ মন্ত্রী মদন মিত্র বলেন, "কোনও সমস্যা হবে না। ধর্মঘটে অতিরিক্ত ৫০০ বাস রাস্তায় নামবে। সাধারণ মানুষকে পরিষেবা দিতে পরিবহণ কর্মীদের ছুটি বাতিল করা হয়েছে ওই তিনদিন।"